钦定古今图书集成/明伦汇编/氏族典/第312卷 > 程本立
## 钦定古今图书集成/明伦汇编/氏族典/第312卷 > 程本立

按《明外史程本立传》：“本立，字原道，崇德人，宋大儒颐
之后。父德刚，负才气，不仕。本立少有大志，读书不事
章句。洪武中，举明经、秀才，除秦府引礼舍人，母忧去
官。服除，补周府礼官。二十年，进长史。坐累，谪云南马
龙他郎甸长官司吏目。土酋施可伐煽百蛮为乱，西
平侯沐英、布政使张𬘘知本立贤，属行县典兵事，且”
抚且御，凡九年，民夷安业。三十一年奏计京师。学士
董伦、府尹向实交荐之，征入翰林，预修《太祖实录》，迁
右佥都御史。建文三年，坐失陪祀贬官，仍留纂修。《实
录》成，出为江西副使。未行，值燕兵入，自缢死。福王时，
谥“忠介。”